DOKUMENT TA’ ĦIDMA TAL-PERSUNAL TAL-KUMMISSJONI SOMMARJU TAL-VALUTAZZJONI TAL-IMPATT li tistabbilixxi l-metodi ta’ kalkolu u r-rekwiżiti ta’ rappurtar skont id-Direttiva 98/70/KE tal-Parlament Ewropew u tal-Kunsill dwar il-kwalità tal-karburanti tal-petrol u tad-diżil Li jakkumpanja d-dokument DIRETTIVA TAL-KUNSILL ../…/UE li tistabbilixxi l-metodi ta’ kalkolu u r-rekwiżiti ta’ rappurtar skont id-Direttiva 98/70/KE tal-Parlament Ewropew u tal-Kunsill dwar il-kwalità tal-karburanti tal-petrol u tad-diżil /* SWD/2014/0295 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU TAL-VALUTAZZJONI TAL-IMPATT li tistabbilixxi l-metodi ta’ kalkolu u r-rekwiżiti ta’ rappurtar skont id-Direttiva 98/70/KE tal-Parlament Ewropew u tal-Kunsill dwar il-kwalità tal-karburanti tal-petrol u tad-diżil Li jakkumpanja d-dokument DIRETTIVA TAL-KUNSILL ../…/UE li tistabbilixxi l-metodi ta’ kalkolu u r-rekwiżiti ta’ rappurtar skont id-Direttiva 98/70/KE tal-Parlament Ewropew u tal-Kunsill dwar il-kwalità tal-karburanti tal-petrol u tad-diżil 1. INTRODUZZJONI Fl-2009, id-Direttiva dwar il-Kwalità tal-Karburanti[1] (Fjuwils) introduċa obbligu fuq il-fornituri tal-fjuwil biex inaqqsu b’6 % l-intensità tal-gass serra (“GHG”) tul iċ-ċiklu tal-ħajja tal-fuwils minn makkinarju mobbli tat-triq (u mhux tat-triq) kollha sal-2020. Sabiex jikkonformaw ma’ dan ir-rekwiżit, il-fornituri tal-fjuwils iridu jirrapportaw u jiġġustifikaw l-emissjonijiet ta’ gass b’effett ta’ serra assoċjati mal-fjuwils li huma jfornu. Il-metodoloġija għall-kalkolu tal-intensità tal-gass serra tul iċ-ċiklu tal-ħajja tal-fjuwils ta’ oriġini mhux bijoloġika tħalliet biex tiġi żviluppata permezz tal-komitoloġija[2]. Metodoloġija għall-kalkolu tal-intensità GHG tul iċ-ċiklu tal-ħajja tal-bijofjuwils hija diġà preskritta fid-Direttiva dwar il-Kwalità tal-Karburanti. F’dan il-kuntest, abbozz ta’ miżura ta’ implimentazzjoni[3] ġie diskuss fi ħdan il-Kumitat għall-Kwalità tal-Karburanti mal-Istati Membri matul l-2011 u l-2012 u dan wassal għal vot ta’ “l-ebda opinjoni”. Skont id-dispożizzjonijiet tad-Deċiżjoni tal-Komitoloġija, il-Kummissjoni issa hija obbligata tippreżenta proposta lill-Kunsill. Din il-valutazzjoni tal-impatt tappoġġa tali proposta. 2. DEFINIZZJONI TAL-PROBLEMA Skont l-Artikolu 7a tad-Direttiva dwar il-Kwalita tal-Karburanti kull sena l-fornituri tal-fjuwils iridu jirrappurtaw lill-awtoritajiet tal-Istati Membri, il-volumi totali tat-tipi ta’ fjuwil/enerġija fornuta billi jindikaw l-oriġini tagħhom u l-post tax-xiri, u l-emissjonijiet tal-gassijiet b’effett ta’ serra tul iċ-ċiklu tal-ħajja tagħhom għal kull unità ta’ enerġija. Il-mekkaniżmu tar-rappurtar għandu l-għan li jiżgura l-preċiżjoni, fir-rigward tat-tnaqqis tal-gass serra li jinkiseb, kif ukoll tad-dejta dwar l-intensità medja attwali tal-gass serra tal-fjuwils ikkonċernati ikkunsmati fl-UE sabiex jiġi aġġornat il-“komparatur tal-karburanti fossili”, li jkejjel l-iffrankar tal-gass serra pprovdut minn bijofjuwils. Għall-iżvilupp ta’ tali metodoloġija huma possibbli għadd ta’ varjazzjonijiet skont liema livell ta’ diżaggregazzjoni jintuża (eż. prodotti, materja prima jew kunsinna), u skont jekk huma permessi l-kalkoli attwali emissjonijiet ta’ gass b’effett ta’ serra u/jew il-valuri awtomatiċi. Il-metodoloġiji possibbli jimponu eżiti differenti mill-industrija skont il-kumplessità tagħhom, u fl-aħħar mill-aħħar se jwasslu għal sinjali ta’ prezzijiet differenti li se jinfluwenzaw it-taħlita tal-fjuwils finali u l-azzjonijiet ta’ mitigazzjoni korrispondenti assoċjati magħhom. L-għan ta’ din il-valutazzjoni tal-impatt huwa li tivvaluta l-adegwatezza tal-alternattivi biex tiġi żviluppata metodoloġija bħal dawn u l-impatti ambjentali, ekonomiċi u soċjali assoċjati tagħhom. B’appoġġ għall-valutazzjoni tagħha, il-Kummissjoni nediet studju estern fl-2012[4], u f’Diċembru 2012 u f’April 2013 is-sejbiet interim ta’ dan ġew diskussi mal-partijiet konċernati[5]. 3. SUSSIDJARJETÀ L-obbligu fuq il-fornituri biex sal-2020 titnaqqas b’6 % l-intensità tal-gass serra tal-fjuwils tat-triq tul iċ-ċiklu tal-ħajja użati f’vetturi tat-triq (u f’makkinarju mobbli mhux tat-triq) kien introdott bl-adozzjoni tad-Direttiva dwar il-Kwalità tal-Karburanti. 4. GĦANIJIET TA’ POLITIKA Il-metodoloġija magħżula għandha bżonn tindirizza l-għan ġenerali tad-Direttiva dwar il-Kwalità tal-Karburanti: Sabiex ikun żgurat li l-intensità tal-gass serra tal-fjuwils tat-trasport bit-triq titkejjel bir-reqqa u tonqos b’mill-inqas 6 % meta mqabbla mal-2010. Minħabba l-għan speċifiku li ġej: Sabiex tiġi stabbilita metodoloġija xierqa għall-fornituri tal-fjuwils biex jistmaw u jirrappurtaw b’mod preċiż il-volumi, l-oriġini, il-post tax-xiri u l-emissjonijiet tal-gassijiet b’effett ta’ serra tul iċ-ċiklu tal-ħajja tal-fjuwils li huma jfornu. u minħabba l-għanijiet operazzjonali: Sabiex tiġi stabbilita metodoloġija għall-fornituri tal-fjuwils biex jirrappurtaw b’mod preċiż kemm jista’ jkun l-emissjonijiet ta’ gassijiet b’effett ta’ serra tul iċ-ċiklu tal-ħajja, li jkopri l-istadji kollha rilevanti inklużi l-estrazzjoni, il-bidliet fl-użu tal-art, it-trasport u d-distribuzzjoni, l-ipproċessar u l-kombustjoni, irrispettivament minn fejn iseħħu dawk l-emissjonijiet, tal-fjuwil u tal-enerġija għajr il-bijofjuwils, li huma jipprovdu. Sabiex ikun iżgurat li l-metodoloġija tirriżulta f’komparatur tal-karburanti fossili preċiż kemm jista’ jkun. Sabiex jiġi żgurat li l-metodoloġija tar-rappurtar tkun kemm jista’ jkun konformi ma’ dik li diġà hija stabbilita fil-leġiżlazzjoni għall-bijofjuwils. Sabiex ikun żgurat li metodoloġija bħal din tippermetti lill-Istati Membri jivverifikaw il-konformità tal-fornituri tal-fjuwil mal-obbligu tagħhom b’mod li ma jwassalx għal livell inaċċettabbli ta’ piż amministrattiv għall-fornituri u għall-awtoritajiet kompetenti. 5. GĦAŻLIET TA’ POLITIKA L-għażliet ta’ politika meqjusin fil-valutazzjoni tal-impatt huma deskritti hawn taħt: Għażliet/għażliet sekondarji || Deskrizzjoni A) L-ebda metodoloġija || L-ebda metodoloġija mhi se tiġi proposta u għalhekk l-Istati Membri ma jkunux kapaċi jimplimentaw id-Direttiva dwar il-Kwalità tal-Karburanti. Għalhekk il-Kummissjoni mhix se tieħu azzjoni; skont dan, din l-għażla ġiet imwarrba mingħajr ħtieġa ta’ aktar analiżi. B) Valuri awtomatiċi tal-gass serra skont it-tip ta’ materja prima || Dan l-approċċ ikun jirrappreżenta r-rekwiżit tar-rappurtar l-aktar sempliċi. Dan jesiġi li jiġi żviluppat valur awtomatiku medju tal-intensità tal-gass serra għal erba’ tipi ewlenin ta’ fjuwil ikkunsmat fl-UE (jiġifieri petrol, diżil/gasoil, gass tal-pitrolju likwifikat u l-gass naturali kkompressat). L-approċċ ma jagħmilx distinzjoni bejn il-fornituri skont il-materja prima li huma inklużi f’taħlita tal-fjuwil tagħhom peress li dawn huma integrati fil-medja tal-UE (l-għażla B1) jew tal-Istat (l-għażla B2). Billi l-għażla B2 twassal għal ostakli tas-suq intern (ikunu japplikaw rekwiżiti differenti għall-fornituri tal-fjuwil skont lil liema Stat Membru qed jingħata l-fjuwil), li huwa kontra l-għan tad-Direttiva dwar il-Kwalità tal-Karburanti, din l-alternattiva ġiet imwarrba u l-għażla B1 biss kompliet tiġi vvalutata. L-għażla B1 hija l-aktar waħda ffavorita mill-industrija taż-żejt (inklużi l-kumpaniji taż-żejt kbar, individwi indipendenti u negozjanti), minn ċerti pajjiżi esportaturi taż-żejt u minn ċerti Stati Membri. C) Valuri awtomatiċi tal-gass serra skont it-tip ta’ materja prima || Skont din l-għażla, l-intensità tal-gass serra għall-materja prima kollha użata fl-UE tkun irrappurtata separatament permezz tal-użu ta’ valuri awtomatiċi medji (jiġifieri l-petrol u d-diżil/il-gasoil miż-żejt, il-bitum naturali, l-iskist bituminuż, il-faħam għal-likwidu, il-fjwuil gassuż u l-enerġija tal-elettriku, eċċ.). Għalhekk, id-differenzi bejn il-fornituri skont il-materja prima li huma inklużi fit-taħlita tal-fjuwil tagħhom se jiġu rrappurtati. Din il-metodoloġija għandha mnejn li tkun teħtieġ li l-fornituri jiġbru informazzjoni li tmur lil hinn mil-livelli eżistenti tagħhom kif ukoll rekwiżiti addizzjonali għall-intraċċjar tagħha fil-katina tal-provvista kollha. L-għażla C kienet il-miżura sottomessa lill-Istati Membri f’Ottubru 2011. Din l-għażla hija ppreferuta minn NGOs ambjentali u minn ċerti Stati Membri. D) Valuri awtomatiċi tal-gass serra skont il-materja prima jew il-valuri reali tal-gass serra || Skont din l-għażla, il-konformità tal-fornituri tkun ibbażata fuq l-impatt tal-gass serra kollha tal-materja prima kollha użati fl-UE (jiġifieri l-petrol u d-diżil/il-gasoil miż-żejt, il-bitum naturali, l-iskist bituminuż, il-faħam għal-likwidu, il-fjwuil gassuż u l-enerġija tal-elettriku, eċċ.). Il-fornituri jirrappurtaw valuri awtomatiċi bbażati fuq valuri medji (l-għażla D1) jew konservattivi, valuri ogħla mill-medja, valuri tal-intensità tal-gass serra (D2). Dawn l-għażliet ikunu jeħtieġu rappurtar tal-oriġini tal-materja prima tal-fjuwils fossili. Alternattivament, il-fornituri jistgħu jagħżlu li jipprovdu valuri reali. Din l-għażla timplika l-istess ġbir tad-dejta u r-rekwiżiti ta’ traċċabbiltà bħall-għażla C, l-isforz tal-konformità tal-għażla B1, u sforzi addizzjonali għal dawk il-fornituri li jagħżlu li jirrappurtaw valuri reali. L-għażliet D1 u D2 huma ppreferuti minn NGOs ambjentali, u minn partijiet konċernati mis-setturi agrikoli u tal-bijoenerġija peress li din hija l-metodoloġija applikata għall-bijofjuwils. E) Valuri reali tal-gass serra || Din l-għażla teħtieġ stimi tal-gass serra “upstream” għal kunsinni tal-fjuwil individwali li jridu jiġu kkalkulati u rrappurtati (eż. il-livell tal-qasam, l-isem kummerċjali, l-Isem Kummerċjabbli taż-Żejt Grezz, eċċ.) mill-fornituri. Din l-għażla għandha tipprovdi l-aktar rappurtar preċiż tal-intensità tal-gass serra ta’ fjuwils ikkunsmati fl-UE iżda hija wkoll l-aktar kumplessa, peress li l-fornituri jkollhom jipprovdu l-valuri tagħhom stess u bħalissa jeżistu limitazzjonijiet tad-dejta. L-għażla E mhijiex ippreferuta minn ebda grupp speċifiku tal-partijiet ikkonċernati, għalkemm hija meqjusa minn xi Stati Membri u minn ċerti pajjiżi terzi esportaturi taż-żejt bħala l-approċċ l-aktar ġust għaliex hija bbażata fuq id-differenzazzjoni totali tal-fjuwils kollha. 6. VALUTAZZJONI TAL-GĦAŻLIET TA’ POLITIKA Dan is-sommarju jippreżenta l-għażliet f’termini tal-effettività tagħhom sabiex jintlaħqu l-għanijiet ewlenin kif ukoll l-implikazzjonijiet tal-impatti ambjentali, soċjali u ekonomiċi usa’. 6.1. Effettività L-għażla l-aktar effettiva għar-rappurtar tal-intensità tal-gass serra ta’ fjuwils fil-livell tal-UE u tal-fornitur hija l-għażla E, peress li tirrikjedi li l-fornituri tal-fjuwils kollha jirrappurtaw valuri reali. Madankollu, dejta diżaggregata reali tista’ ma tkunx disponibbli bħalissa għat-tipi kollha ta’ fjuwil u ta’ fornituri, hija wkoll l-aktar waħda kumplessa mill-perspettiva tal-ivverifikar u ġġorr l-akbar riskju ta’ frodi. It-tieni għażla l-aktar preċiża għar-rappurtar tal-intensità tal-gass serra fil-livell tal-UE u tal-fornitur hija l-għażla C, peress li d-diżaggregazzjoni tal-fjuwil fil-livell ta’ materja prima diġà jaqbad il-biċċa l-kbira tal-varjazzjoni bejn il-fjwuils skont l-intensità tagħhom tal-gass serra. Din il-metodoloġija tirrikjedi sforzi addizzjonali għall-ġbir tad-dejta u għall-intraċċar minn fornituri tal-fjuwil u l-ivverifikar mill-Istati Membri jkun proċess ta’ kumplessità medja. It-tielet għażliet l-aktar preċiżi huma D1 u D2. Dawn l-għażliet jipprovdu preċiżjoni modesta għar-rappurtar tal-intensità tal-gass serra fil-livell tal-fornitur, għal raġunijiet simili bħal ta’ B1. Madankollu, minħabba li skont din l-għażla, dawk il-fornituri biss b’inqas mill-medja tal-UE ta’ intensità tal-gass serra jkunu mħeġġa jirrappurtaw valuri reali, l-emissjonijiet medji tal-UE rappurtati jistgħu jkunu sottovalutati b’sa 1 p.p. tal-mira globali ta’ 6 % fil-każ tal-Għażla D1. Dan l-effett jista’ jiġi mnaqqas skont D2, għaliex il-valur awtomatiku konservattiv għandha tinkoraġġixxi wkoll lill-fornituri ta’ fjwuils b’emissjonijiet ogħla mill-medja biex jirrappurtaw valuri reali. Din il-metodoloġija tirrikjedi sforzi addizzjonali għall-ġbir tad-dejta u għall-intraċċar minn fornituri tal-fjuwil u l-ivverifikar mill-Istati Membri jkun proċess kumpless. L-arranġamenti jkunu aktar kumplessi għal dawk il-fornituri li jagħżlu li jipprovdu valuri reali. L-għażla l-aktar sempliċi u li tqum l-inqas hija B1 (valuri awtomatiċi medji għal kull fjuwil). Madankollu, hija wkoll inqas preċiża minħabba l-fatt li r-rekwiżiti ta’ rappurtar imsejsa fuq ċifri medji ma jaqbdux la l-varjazzjonijiet tal-intensità tal-gass serra bejn (pereżempju fjuwils konvenzjonali meta mqabbla ma’ fjuwils mhux konvenzjonali) u fi ħdan (fjuwils konvenzjonali versus b’aktar intensità mqabb;a ma’ fjuwils konvenzjonali b’intensità aktar baxxa) il-kategoriji tal-materja prima. Filwaqt li din l-alternattiva toħloq xi riskji fir-rigward tal-preċiżjoni tal-emissjonijiet medji tal-UE rrappurtati kif ukoll l-iżvilupp tal-valuri tal-komparatur tal-karburanti fossili għaliex ma tinġabar l-ebda informazzjoni tas-suq, din l-għażla għandha tippermetti lill-Istati Membri jivverifikaw il-konformità bl-aktar mod sempliċi possibbli u jnaqqsu l-possibilitajiet ta’ frodi bl-implimentazzjoni ta’ metodoloġija bl-inqas kumplessità amministrattiva. Fir-rigward tal-koerenza politika mal-bijofjuwils, l-għażla D2 tkun l-aktar waħda konsistenti, filwaqt li l-għażla D1 jew C tkun parzjalment konsistenti mal-metodoloġija tal-bijofjuwils. Barra minn hekk, l-għażla E tkun ta’ aktar piż fuq il-fornituri tal-fjuwil. B’mod ċar l-għażla B1 tkun ta’ inqas piż. 6.2. Impatti ambjentali Il-produzzjoni ta’ fjuwils jistgħu jkollhom impatt negattiv fuq l-ambjent minħabba l-attivitajiet upstream u downstream, li jista’ jwassal għal impatti negattivi fuq il-kwalità tal-arja u l-bijodiversità kif ukoll il-konsum ta’ ammonti kbar ta’ riżorsi, partikolarment għal sorsi mhux konvenzjonali. Għalkemm l-għażliet kollha jwasslu għal xi impatti ambjentali pożittivi meta mqabbla max-xenarju bażi, dawn huma l-ogħla taħt l-għażla C kif it-tnaqqis fil-konsum ta’ iktar intensa fuq ir-riżorsi u tniġġes aktar sorsi mhux konvenzjonali hija ikbar. 6.3. Impatti ekonomiċi u soċjali 6.3.1. Kostijiet amministrattivi L-ikkwantifikar tal-piż amministrattiv ġie stmat bħala l-aktar baxx għall-għażla B1 bi EUR 3 miljun fis-sena billi din l-għażla għandha l-mekkaniżmu l-aktar sempliċi ta’ rappurtar u ta’ vverifikar. Dawn il-kostijiet jiżdiedu, b’konformità ma’ grad ogħla ta’ kumplessità fil-medja, għal EUR 15, EUR 23, EUR 23, EUR 31, u EUR 31 miljun fis-sena għall-għażliet C, D1, D2 u E rispettivament. Dawn il-kostijiet huma baxxi għall-għażliet kollha u jitilgħu għal bejn EUR 0.001- 0.01 ċenteżmi għal kull litru. 6.3.2. Spejjeż tal-konformità Ladarba jiġu kkunsidrati l-livelli meħtieġa tal-bijofjuwils u tal-elettriku rinnovabbli biex tintlaħaq id-Direttiva dwar l-Enerġija Rinnovabbli, il-biċċa l-kbira tat-tnaqqis tal-karbonju addizzjonali meħtieġ għall-konformità mad-Direttiva dwar il-Kwalita tal-Karburanti se jiġi mit-tnaqqis fl-emissjonijiet upstream u bit-taħlit addizzjonali tal-bijofjuwils skont l-għażliet kollha li jwasslu għal spejjeż simili. Is-sostituzzjoni ta’ fjuwils b’intensità aktar baxxa tidher li għandha rwol żgħir f’termini ta’ tnaqqis globali meħtieġa skont dawk l-alternattivi, fejn dan huwa permess billi l-kostijiet għat-tnaqqis għal teknoloġiji oħra huma ħafna aktar favorevoli. L-għażla bl-inqas spejjeż ta’ konformità hija D1 b’EUR 1 miljun fis-sena, segwit mill-għażliet B1, C, D2 u E, b’EUR 6, EUR 8, EUR 9, u EUR 9 miljun rispettivament[6]. Dawn il-kostijiet huma baxxi għall-għażliet kollha u sa 0.003 ċenteżmi tal-Euro għal kull litru. L-għażla D1 tippreżenta l-kostijiet ta’ konformità l-aktar baxxi minħabba s-sottovalutazzjoni tal-emissjonijiet fil-livell tal-UE, li twassal biex globalment ikun meħtieġ sforz ta’ tnaqqis aktar baxx. 6.3.3. Spejjeż oħra u l-impatti tal-kompetittività L-għażla D1 tidher li twassal għaż-żieda l-aktar baxxa fil-kostijiet tas-suq b’EUR 59 miljun, minħabba r-rappurtar bin-nieqes ta’ emissjonijiet medji tal-UE. L-għażliet l-oħra kollha jwasslu għal kostijiet simili tas-suq ta’ EUR 79 miljun. Impatti globali fuq il-pump żidiet fil-prezz ta’ 0.02-0.04 ċenteżmi tal-euro għal kull litru ġew stmati għall-għażliet kollha[7]. Fir-rigward tal-impatti tal-piż addizzjonali fuq l-industrija taż-żejt fis-settur, b’mod partikolari r-raffineriji tal-UE, jidher raġonevoli li wieħed jassumi li l-produtturi se jgħaddu l-biċċa l-kbira tal-kostijiet għal fuq il-konsumaturi. Billi l-kostijiet huma baxxi u l-ebda tnaqqis sinifikanti fil-konsum totali tal-fjuwil huma mistennija, mhu mistenni l-ebda tibdil sinifikanti fl-istruttura tas-suq, fil-valur miżjud, fil-kapaċità għall-innovazzjoni, fl-impjieg jew fil-kompetittività ta’ raffinaturi tal-UE meta mqabbla ma’ kompetituri internazzjonali. 7. KONKLUŻJONI Bħala konklużjoni, l-għażla tal-metodoloġija hija kritika għad-determinazzjoni tal-preċiżjoni dwar l-intensità rrappurtata tal-karbonju tal-fjuwils li qed jiġu fornuti. Ċerti metodoloġiji jwasslu għal ċerta sottovalutazzjoni u/jew sopravalutazzjoni tal-intensità GHG tal-fjuwils fil-livell tal-fornitur. L-għażliet D1 u D2 għandhom it-tendenza wkoll li jissottovalutaw l-intensità GHG tal-fjuwils fil-livell tal-UE. Ir-rappurtar impreċiż jista’, inaqqas parzjalment, l-ambizzjoni ġenerali tad-Direttiva dwar il-Kwalità tal-Karburanti u jaffettwa l-mod kif il-piż jiġi kondiviż fost il-fornituri tal-fjuwil. L-għażliet li jwasslu għal livell ieħor ta’ diżaggregazzjoni minbarra sempliċiment tip ta’ fjuwil (jiġifieri livell ta’ materja prima u tal-kunsinna tal-fjuwil) huma aktar effettivi biex jitħeġġu l-konsum tal-intensità GHG aktar baxxa u inqas fjwuils li jniġġsu. Dawn jagħtu riżultati pożittivi fir-rigward tal-impatti ambjentali. Indirettament, dan għandu jwassal għal tnaqqis żgħir fil-prodotti importati billi ż-żejt grezz ġej mir-raffineriji tal-UE x'aktarx juri intensitajiet aktar baxxi tal-karbonju. Ftit hemm varjazzjoni f’termini ta’ kostijiet ekonomiċi fir-rigward tal-għażliet differenti għalkemm nstabu xi differenzi fil-kostijiet amministrattivi u tal-konformità – l-għażla B1 hija l-orħos għażla. Dawn il-kostijiet, ma jitqisux bħala sinifikanti f’termini ta’ impatti ekonomiċi jew tal-kompetittività għall-fornituri tal-fjuwil. It-tnaqqis tal-emissjonijiet upstream u ż-żieda fit-taħlit tal-bijofjuwil jwasslu l-biċċa l-kbira tat-tnaqqis addizzjonali meħtieġa biex tintlaħaq il-mira tad-Direttiva dwar il-Kwalità tal-Karburanti fl-għażliet kollha. Il-possibbiltà li l-fornituri jissostitwixxu l-fjuwils fossili b'intensità ogħla tal-karbonju ma dawk b’intensità inqas għandha rwol limitat fil-kisba tat-tnaqqis awtorizzat tal-emissjonijiet ta’ gassijiet b’effett ta’ serra skont dawk l-għażliet fejn din l-għażla ta’ tnaqqis hija permessa. Fejn il-fornituri jistgħu jagħżlu bejn li jirrappurtaw il-valuri tagħhom tal-intensità GHG reali jew li jingħataw valur awtomatiku, hemm ir-riskju li l-fornituri ta’ żjut grezzi ta’ intensità għolja jistgħu japprofittaw minn din il-flessibbiltà sakemm dawn il-valuri awtomatiċi huma stabbiliti b’mod konservattiv. B1 twassal għall-mekkaniżmu l-aktar sempliċi ta’ implimentazzjoni u ta’ vverifikar billi din ma teħtieġx ġbir ta’ dejta addizzjonali. Madankollu B1 (ibbażata fuq valuri awtomatiċi medji għal kull fjuwil) iwassal ċerta impreċiżjoni f’termini tar-rappurtar tal-intensità GHG fil-livell tal-fornitur u tippreżenta xi riskji fir-rappurtar tal-medja tal-UE. Dan għaliex skont din l-għażla, b’rappurtar ibbażat fuq il-valuri awtomatiċi medji għal kull fjuwil ma tinġabar l-ebda informazzjoni reali tas-suq mill-fornituri. Għalkemm l-għażla B1 hija l-aktar approċċ sempliċi, il-prestazzjoni ambjentali tagħha hija relattivament agħar. Bil-kontra ta’ dan, l-għażliet C, D1 u D2 huma simili f’termini tal-għoti ta’ metodoloġija preċiża u jippreżentaw impatti ambjentali pożittivi, għalkemm huma aktar ta’ piż b’mod partikolari d-D2. Bħala konklużjoni, jidher li hemm għadd ta’ kwistjonijiet li bbilanċjaw b’mod fin l-għażla bejn l-alternattivi C, D1, D2 u B1. L-approċċ tal-għażla B1 mistenni li jwassal għall-kostijiet amministrattivi l-aktar baxxi. Filwaqt li l-għażla E hija attraenti billi hija potenzjalment aktar preċiża, se jkun diffiċli li wieħed jimplimenta din l-għażla fi żmien qasir. Għal din ir-raġuni l-għażla B1 hija l-aktar waħda ppreferuta: Valuri awtomatiċi medji tal-emissjonijiet tal-gass serra skont it-tip ta’ fjuwil (petrol/diżil) ibbażati fuq taħlita ta’ fjuwil tal-UE (“approċċ tar-rappurtar bażiku”) [1] Id-Direttiva 98/70/KE. [2] Id-Direttiva 2009/30/KE, l-Artikolu 7a(5). [3] L-Annessi 3 u 4 tal-proposta attwali: http://ec.europa.eu/transparency/regcomitology/index.cfm?do=search.documentdetail&XOvfOQKYHt67nl0gDR9EQ0pDU4MfDGIJHglKuEmrBsRhxbx1TISJ2Mfg5DtxY23N [4] https://circabc.europa.eu/w/browse/6893ba02-aaed-40a7-bf0d-f5affc85a619 [5] https://circabc.europa.eu/w/browse/ced1b370-4443-49ef-839f-fa4a8b55a550 u https://circabc.europa.eu/w/browse/9ee501ad-fdfe-4975-80d4-477557384644 [6] Il-kostijiet stmati huma rrappurtati hawn fuq bażi annwali. Bil-maqlub għall-kostijiet amministrattivi, il-kostijiet tal-konformità totali mistennija li jseħħu biss fis-sena 2020 meta jkun japplika l-obbligu tad-Direttiva dwar il-Kwalità tal-Karburanti. [7] Iż-żidiet fil-prezz tal-fjuwil meta jinbiegħ fil-pompa tal-fjuwil jirrappreżentaw bidla fil-kost bejn il-linja ta’ referenza u l-għażliet differenti - l-isforz għall-kisba tad-Direttiva dwar il-Kwalità tal-Karburanti ladarba tkun ġiet issodisfa l-mira RED. Iż-żidiet assoluti fil-prezz tal-fjuwil meta jinbiegħ fil-pompa tal-fjuwil għat-tnaqqis kollu ta’ 6 % jkunu ta’ madwar 0.3 ċenteżmi għal kull litru.